ཀླུ་སྦྱིན་དགེ་བཤེས་རིན་པོ་ཆེའི་རྣམ་ཐར་བཞུགས་སོ།།_རླབས་ཕྲེང་གསུམ་པ།_བེ་རི་འཇིགས་མེད།
ཀ་དག་གནས་ལ་དཀའ་བ་སྤྱད་པ་ནས།། ཁ་བ་གངས་ཅན་པ་ལ་བསམ་མཛད་པ།། ག་ནའང་རྒྱལ་བསྟན་དར་བ་མཛད་པ་གང༌།། ང་ཅག་བླ་མ་དམ་པར་ནམ་ཡང་བསྔགས།། དེ་ལྟར་མོ་ཊའི་ནང་ལྷ་ས་ནས་རིམ་བཞིན་ཉིན་བཅུ་ལྷག་ཁྲིད་མཐར་རྒྱ་ནག་སི་ཁྲོན་བརྒྱུད་ནས་ཁམས་དར་རྩེ་མདོར་སླེབས། དར་མདོ་ལྔ་མཆོད་དགོན་པའི་ནང་དུ་སྡེབ་བཙུད་བྱས། དེ་སྔོན་འཇམ་མགོན་རྒྱལ་བ་གཉིས་པའི་བསྟན་པ་འཛིན་སྐྱོང་སྤེལ་གསུམ་བྱེད་ས་དགོན་སྡེ་ཉམས་དགའ་བ་དེ་ཉིད་ད་ནི་གསོད་གཏུབ་རྡུང་འཚོགས་བྱེད་ས་བཙོན་ར་ཞིག་ཏུ་བསྒྱུར་ཏེ། དགོན་པ་དེའི་ནང་ས་དགེ་བཀའ་རྙིང་རིས་མེད་ཀྱི་བླ་སྤྲུལ་དགེ་བཤེས་གདན་ས་ཁག་གི་གྲྭ་དཀྱུས། གཞན་ཡང་སྡེ་དཔོན་དང་ཡུལ་དཔོན་སོགས་མང་པོ་བཀག་ཉར་དང་བརྡུང་བརྡེགས་ཚད་མེད་ཐོག་ཡུལ་ལུང་སྤྱི་འགྲོས་སུ་མུ་གེའི་སྐལ་བ་ཤར་བའི་མགོ་འཛུགས་པ་མ་ཟད། བཙོན་ཁང་འདིའི་ནང་ཉིན་མང་རིང་ཟ་མཐུང་གི་དྲི་མ་ཙམ་ཡང་མི་གྲགས་པར་སྐབས་དུ་མར་ལུས་འགྲོ་བ་དང༌། དེའི་རྐྱེན་གྱིས་ལྟོགས་ཤི་ཐེབས་མཁན་ཉིན་རེར་མ་མཐར་ཡང་གཉིས་གསུམ་རེ་ཡོངས་གི་ཡོད་ཅིང༌། ཁ་ཤས་ཀྱིས་ལྐོག་ཏུ་ས་ཟ་བ་སོགས་ཀྱང་བྱུང་བའི་ལོ་རྒྱུས་གྲགས་ཆེ། སྐབས་དེར་དར་རྩེ་མདོ་པའི་ཡུལ་མི་བསམ་བཟང་འགའ་ཞིག་གིས་ལྔ་མཆོད་དགོན་པའི་ལྕགས་རིའི་ནང་དུ་ལ་ཕུག་དང༌། ཉུག་མ། རྒྱ་བྲོ་མ་སོགས་གང་རག་གིས་གཡུག་པ་དེ་རིགས་གཅིག་རག་ནའང་མི་རེ་མུ་གེ་ལས་སྐྱོབ་ཐུབ་པའི་ཚུལ་རྗེ་བླ་མ་འདི་ཉིད་ཙམ་མ་ཟད་བཙོན་ཁང་དེ་ནས་ཐོན་མཁན་མང་པོའི་རྒྱུད་ནས་ཡང་ཡང་ཐོས། དེང་སང་འཛམ་གླིང་སྤྱི་དང་ལྷག་དོན་བཙན་བྱོལ་སྲིད་གཞུང་དུ་སྤྱི་ལོ་༡༩༦༥རིག་གནས་གསར་རྗེ་མགོ་ཚུགས་པ་དང་དེ་ནས་དགོན་པ་གཏོར་བ་དང་རྟེན་གསུམ་གཏོར་བཤིགས་བཏང་བའི་ངོས་འཛིན་དང༌། སྤྱི་ལོ་༡༩༧༦ལོར་གཞི་ནས་མཇུག་རྫོགས་པར་གྲགས་ནའང༌། དོན་དངོས་ལ་མདོ་ཁམས་གཉིས་སུ་སྤྱི་ལོ་༡༩༥༦ནས་རྟེན་གསུམ་གཏོར་བཤིགས་གཏོང་རྒྱུའི་མགོ་འཛུགས་ཚར་བའི་ལོ་རྒྱུས་མང༌། དར་མདོ་ལྔ་མཆོད་དགོན་དུ་བཞུགས་རིང་བོད་རིགས་བཙོན་པ་བརྒྱ་ཆ་གོ་བརྒྱད་ཟིན་པ་དེ་རིགས་ལ་ཞོགས་པ་དང་ཉིན་གུང་འབྲས་ཐུག་ཆུ་དང་འདྲ་བ་རེ་དང༌། རྒྱ་རིགས་བརྒྱ་ཆ་གཉིས་ཟིན་པ་ལ་རྩམ་ཐུག་སྤྲོད་པས་རྒྱ་བོད་ཀྱི་བཙོན་པ་གཉིས་ཀར་ཟ་འཐུང་དེ་རིགས་མ་གོམས་པའམ་གང་ལྟར་ཡང་བཙོན་པ་ཕལ་ཆེ་བ་གཤལ་སྐྱུགས་ཀྱི་ནད་གཞི་ཕོག ནད་པ་ཛ་དྲག་རིགས་སྨན་ཁང་དུ་བསྐྱལ་ན་ཕྱིར་ལོག་རྒྱུ་མེད་པས་རྗེས་སུ་ཤེས་རྟོགས་བྱུང་དུས་དུག་ཁབ་རྒྱག་ནས་གསོད་རྐྱང་བྱེད་བཞིན་ཡོད་པར་གྲགས། བཙོན་ཁང་དེའི་ནང་བཙོན་པ་སྟོང་ཕྲག་ལྷག་ཙམ་ཡོད་ཅིང་ཉིན་རེར་མང་མཐའ་བཙོན་པ་བདུན་བརྒྱད་རེ་དང༌། ཉུང་མཐར་གཅིག་གཉིས་རེ་མི་ཤི་བའི་དུས་སྐབས་མེད། སུ་ཞིག་ཤི་ནའང་ཕུང་པོ་སྦ་ས་དམིགས་བསལ་བ་གཞན་གང་ཡང་མེད་པར་ལྕགས་རིའི་ཕྱི་རོལ་ཏུ་ས་དོང་གྲུ་བཞི་མ་ཆེན་པོ་གཏིང་རིང་ཅན་ཞིག་ཡོད་པ་དེའི་ནང་དུ་གཡུག་རྐྱང་ལས་སླར་ཕྱིར་སོས་པའི་ནད་པ་སྔ་ཕྱི་དུ་མར་བྱུང་ནའང་ས་དོང་དེ་ལས་ཕྱིར་བཏོན་རྒྱུའི་ལུགས་སྲོལ་མེད། གནས་ཚུལ་དེ་རིགས་གོང་རིམ་ལ་ཞུས་ན། འགྲིགས་པ་རེད། གསར་བརྗེ་ངོ་ལོག་པ་དང་ཉེས་ཅན་པ་རེ་རེ་ཉུང་ནའང་རྒྱལ་ཁབ་ཡར་རྒྱས་འགྲོ་རྒྱུའི་བཀག་རྡོ་རེ་ཉུང་དུ་ཕྱིན་པ་རེད། ཅེས་པ་ལས་ངོས་ལེན་བྱེད་མཁན་སུ་ཡང་མེད། བཙོན་པ་ཁ་ཤས་ལྟོ་ཚང་ནང་འབྲས་ཐུག་ལེན་མཁན་སོང་ནས་ཕྱིན་ལོག་ཁར་རྡོ་བཅལ་སྒང་ལ་ངལ་གསོ་རྒྱབ་སར་ཤི་བ་དང༌། འགའ་ཞིག་ལས་ཀ་སར་གློ་བུར་ཤི་བ་སོགས། མུ་གེ་དང་བཙོན་གནོན་བརྡུང་བརྡེག་ཙམ་མ་ཟད། ནང་གི་རྐྱེན་བོད་མི་ཡོངས་ཀྱི་སྤྱི་མཐུན་གྱི་དཀར་མིན་གནག་པའི་ལས་ཀྱི་འབྲས་བུ་དུས་ཐོག་ཏུ་སྨིན་པ་ཡིན་ངེས། དེ་དུས་བཙོན་པའི་ཁྲོད་ནས་ལོ་ན་ཆུང་ཤས་དང་སྐུ་གཟུགས་འཐམ་ཤས་དེ་ཡིན་པས་འདས་གྲོངས་སོང་པའི་བཙོན་པ་མང་པོའི་ཕུང་པོ་བསྐྱེལ་མཁན་ཕེབས་དགོས་བྱུང་ཞིང་དེ་སྔོན་མི་རོའི་འཁྲིས་ལ་བཅར་བ་ཙམ་ལ་ཡང་ཞེད་སྣང་ཡོད་ཀྱང་དེ་དུས་ཞེད་སྣང་ཟེར་བ་སེམས་ལ་དྲན་རྒྱུ་མི་འདུག མི་ཟེར་མཁན་དེ་གང་བསྐོས་ཅི་བསྐོས་དངོས་གནས་རེད་འདུག་གསུངས། ཟླ་བ་གཅིག་ཙམ་རྗེས་ནས་བཙོན་པ་ཁག་གཅིག་ངལ་རྩོལ་ལས་ཀ་ལ་དེད་དེ་ཤིང་ནགས་བཅད་བྲེགས་དང་ལམ་བཟོ་གློག་ཀ་བསླང་རྒྱུ་སོགས་ལས་ཀ་འདྲ་མིན་བསྐུལ། རྒྱུན་ལྡན་ཚོགས་འདུ་བསྐང་ཏེ་དེའི་ནང་དོ་བདག་སོ་སོས་ནོར་འཁྲུལ་གང་ཡོད་པ་དེ་བསྐྱར་བཤད་ཡང་བཤད་ཀྱིས་ངོས་ལེན་བྱེད་རྒྱུ་དང༌། རྒྱལ་ཁབ་ཀྱི་ཆབ་སྲིད། མའོ་ཙེ་ཏུང་གི་བཀའ་སློབ། སྤྱི་ཚོགས་རྙིང་པའི་ལམ་ལུགས་རྗེས་ལུས་ཡིན་ལུགས། རྒྱལ་བ་རིན་པོ་ཆེ་དང་ཁྲི་བྱང་རིན་པོ་ཆེས་མ་འགྲིགས་སྟངས། ཏང་གི་ཡང་དག་པའི་དབུ་འཁྲིད་འོག་མང་ཚོགས་ཀྱི་བདེ་སྐྱིད་ཐོབ་ཚུལ། ཁྲའོ་སྐྱོབ་ཨ་འགོག་དང་རྒྱལ་སྐྱོབ་རི་འགོག་བཅས་བཤད་དགོས་མོད། བཙོན་པ་བརྒྱ་ཆ་དགུ་བཅུ་བརྒལ་བས་བཙོན་སྲུང་རྒྱ་དམག་ཚོའི་བཙན་བསྐུལ་ཇི་ཙམ་བྱས་ནའང་རྒྱལ་བ་རིན་པོ་ཆེ་དང་ཁྲི་བྱང་རིན་པོ་ཆེ། སངས་རྒྱས་ཆོས་ལུགས་ཀྱིས་མ་འགྲིགས་པ་ཟུར་ཙམ་ཡང་བཤད་ཁ་མི་ཉན། ད་དུང་རྗེ་བླ་མ་འདི་ཉིད་དང་དགེ་རྒན་བླ་མ་བཀྲ་ཤིས་གཉིས་སེར་བྱེས་མཁན་ཟུར་རིན་པོ་ཆེའི་དགེ་ཕྲུག་ཡིན་སྟབས་བཅར་འདྲི་དམིགས་བསལ་བ་དེ་འདྲ་གང་ཞིག་བྱེད་ཡོང་བསམ་པའི་ཞེད་སྣང་ཡོད་ནའང་སྟབས་ཡག་ནས་དེ་རིགས་འདྲི་བརྩད་མ་བྱུང་བར་མ་ཟད། དགེ་རྒན་བླ་མ་བཀྲ་ཤིས་མཆོག་ནས་ཀྱང་བཅར་འདྲི་ཞི་དྲག་གང་འདྲ་བྱས་ཀྱང་བཟོ་སྟབས་གློད་པ་དེ་འདྲ་རྩ་བ་ནས་མི་གནང་བར་ཕོ་རབ་རྡོ་ནང་བཞིན་ཞིག་ཡིན་ཞེས་ཡང་ཡང་བསྔགས་བརྗོད་གནང༌། རྒྱུན་དུ་བཅུ་ཤོག་ཆ་བགོས་ཀྱིས་ལྔ་མཆོད་དགོན་པའི་ཆོས་གྲྭ་ནང་ཏང་གི་སྲིད་ཇུས་དང་རང་གི་བསམ་འཆར་སོགས་བཤད་དགོས་ཀྱང་བཙོན་པ་ཚོ་བར་ལམ་ནས་བཤད་རྒྱུས་བཏུགས་ནས་མི་ཚེའི་བྱུང་རིམ་ནང་མཐོང་ཐོས་བྱུང་བའི་ལྷ་འདྲེ་འདོན་བགེགས་དང་རྐུན་ཇག་འཕྲོག་གསུམ། སྟག་གཟིག་དམ་དྲོད། དགྲ་འདུལ་གཉེན་སྐྱོང་སོགས་འཇིག་རྟེན་སྲིད་པ་འདིའི་ཐོག་བློ་ཡུལ་དུ་ཤོང་དཀའ་བའི་ལོ་རྒྱུས་ཡ་མཚར་དངོས་བྱུང་དང་སྒྲུང་གཏམ་བཤད་སྒྲོས་སོགས་ཡ་མཚན་པ་མང་པོ་ཕན་ཚུན་བཤད་རེས་བྱས་པས། བཙོན་སྲུང་རྒྱ་དམག་རྣམས་བསྐོར་གཡེངས་ལ་ཡོང་ནའང་ཁོ་ཚོས་བོད་སྐད་མི་ཤེས་སྟབས་གཏམ་བཤད་པ་ཙམ་གྱིས་འགྲིགས་པར་འཛིན་པས་སྐད་ཆ་དེ་རིགས་རྒྱུན་འབྱོལ་དུ་བཤད་པ་བཙོན་གྲོལ་བ་གཞན་དང་གཞན་གྱི་ངག་རྒྱུན་ནས་ཀྱང་ཐེངས་མང་གོ་བ་རྣམས་རང་མལ་ལུས་ན་ཕོངས་པས་ཡིག་ཐོག་ཏུ་ཕབ་པར་འདོད་མོད། འདིར་བཀོད་ན་བླ་མའི་རྣམ་ཐར་དང་ངག་བཀྱལ་འདྲིས་ཤིང་སྐབས་དོན་བརླག་པས་ཀྱང་དོགས་ཏེ། གཞན་དུ་བཤད་པར་འདོད་ནས་འདིར་འབྲི་བའི་ངལ་བ་མ་བྱས་སོ། སྐབས་ཤིག་བཙོན་པ་ཚོ་མཉམ་འཛོམས་ཀྱི་ཚོགས་ཆེན་ཞིག་གི་ཐོག ཁྱེད་ཚོ་སངས་རྒྱས་ཆོས་ལུགས་ནང་ཉི་མ་དང་ཟླ་བ་ད་དུང་སྐར་མ་ཚོ། ཡང་སྙིང་གང་འདྲ་ཞིག་ཏུ་ངེས་འཛིན་བྱེད་ཀྱི་ཡོད་པ་རེད་ཤོད་ཅིག་ཟེར་ཡང་སུ་ཞིག་གིས་ཀྱང་ལན་བཏབ་མ་ཕོད་པར་སྡོད་པས། ཡང་བསྐྱར་ཁྱོད་ཚོ་ཞེད་དགོས་པ་མ་རེད་བསམ་ཚུལ་གང་ཡོད་པ་དེ་བཤད་ཆོག་པ་རེད། བཤད་དགོས་པ་རེད། ཚད་རིག་པའི་ལྟ་སྟངས་བྱས་ན་ཟླ་བ་ནི་འཇིག་རྟེན་གྱི་ཁོར་ཡུག་ཅིག་རེད། ངོས་འཛིན་དེ་འཐད་ལྡན་དུ་བྱས་ན་མི་འགྲིག་པའི་རྒྱུ་མཚན་ཡོད་དམ། ཞེས་ནན་ཆེན་པོས་དྲིས་པར་རྗེ་འདི་ཉིད་ཀྱིས་ཚན་རིག་པའི་ལྟ་སྟངས་ལ་རྒྱུ་མཚན་ཡོད་རྒྱུ་རེད། འོན་ཀྱང་སངས་རྒྱས་ཀྱི་གསུང་རབ་ནང་འགྲོ་བ་རིགས་དྲུག་གི་ནང་ཚན་ལྷར་ངོས་འཛིན་གནང་ཡོད་ཅིང༌། ང་ཚོས་ཆུ་བུར་མིག་གིས་མཐོང་བའི་འོད་གོར་འདི་ཉིད་རྡུལ་ཕྲན་བསགས་པའི་རགས་གཟུགས་ཡིན་དུ་ཆུག་ཀྱང༌། དེ་བདག་གིར་བྱེད་མཁན་དེ་ལྷ་བྱེ་བྲག་པ་ཞིག་ཡིན་པ་དང༌། དེ་ཉིད་གང་ལ་བརྟེན་པའི་ཁང་བཟང་ངམ་རྟེན་པའི་གཞི་དེར་འཇིག་རྟེན་པ་ཚོས་ཟླ་བ་ཞེས་བཏགས་པ་ཙམ་མ་གཏོགས་དོན་དངོས་ཀྱི་ཟླ་བ་ནི་ཁང་བཟང་དེ་ཉིད་བདག་ཏུ་བཟུང་མཁན་དེ་ཡིན། ཞེས་བརྗོད་པར་ཁོང་ཚོས་བསམ་འཆར་བཤད་ཆོག་པ་རེད། ཅེས་ཧ་ལོན་འདོག་མི་བྱེད་ཅིང་ཚུར་ལན་བཏབ་མ་ནུས། ཉེ་བའི་བཙོན་གྲོགས་འགའ་ཞིག་གིས་འགྲེལ་བཤད་ཡག་པོ་གནང་སོང་ཞེས་དགའ་དགའ་བྱེད། འགའ་ཞིག་གིས་ད་གཟབ་གཟབ་མ་བྱས་ན་སང་ཉིན་བསྙད་འདོགས་ག་རེ་བྱེད་འོང་མི་ཤེས་ཟེར། དེའི་མཚན་མོར་གཉིད་ཀྱང་ཡག་པོ་མ་ཁུག་ཅིང་སང་ཉིན་བཙོན་པའི་ཚོགས་འདུ་ནང་མི་ཁ་ཤས་ཀྱིས་ཀླད་པ་རྡོ་ལས་མཁྲེགས་པས་སློབ་གསོ་དང་ལམ་སྟོན་ཅི་ཙམ་གནང་ཡང་གོ་རྟོགས་གང་ཡང་མེད་པར་མིག་བཙུམ་རྐྱང་དང་རྣ་བ་བཀབ་རྐྱང་བྱེད་བཞིན་ཡོད་པ་རེད། ཟླ་བའི་གྲོང་ཁྱེར་ནང་ཨ་རི་སོགས་འཛམ་གླིང་གི་མི་གསོན་པོ་མང་པོ་ཞིག་འགྲོ་ཚར་བ་རེད། མི་རིང་བར་རང་རྒྱལ་གྱི་མི་སྣ་ཡང་འགྲོ་ངེས་རེད། ད་དུང་ལྷ་དང་ལྷ་ཡུལ་གྱི་ཞིང་ཁམས་རེད་ཅེས་ཨུ་ཚུགས་བྱེད་ཀྱི་ཡོད་པ་རེད། ཅེས་ཟུར་ཟ་དང་ཁ་བརྡུང་གང་མང་གཏོང་བ་ཙམ་ལས་དམིགས་བསལ་ཉེས་ཆད་ནི་གང་ཡང་གཅོད་མ་བྱུང༌། འོན་ཀྱང་དེ་ནས་བཟུང་ཚོགས་འདུའི་ནང་སྐད་ཆ་གང་བཤད་ནའང་འགྲིགས་ཞེས་ཇི་ཙམ་བཤད་ནའང་ལྟ་གྲུབ་ཀྱི་རྣམ་བཞག་དང་འབྲེལ་བའི་བསམ་འཆར་བཏོན་མཚམས་བཞག བཙོན་པ་ཚོའི་གསང་སྤྱོད་ས་དོང་གྲུ་བཞི་མ་མང་པོ་བྲུས་ཤིང་དེ་དག་ཕན་ཚུན་བར་གཅོད་བྱེད་ནི་གསང་བདེ་འཇིགས་གསུམ་དང༌། བླ་མཆོད་ཚོགས་ཞིང་གི་ཞལ་ཐང་བརྩེགས་འཐོན་མ་མང་པོ་མགོ་གཞུག་སློག་ནས་བཀལ་ཡོད་པ་དང༌། འཕོང་ཕྱིས་སུ་རྒྱལ་བའི་བཀའ་འགྱུར་དང་བསྟན་འགྱུར་རིན་པོ་ཆེའི་པོ་ཏི་རེ་རེ་བཞིན་གསང་སྤྱོད་དོང་ཁར་བཞག་ཡོད་པ་དེས་འཕོང་ཕྱིས་བྱེད་དགོས། དེ་སྔོན་རྨི་ལམ་དུའང་རྨིས་མ་ཕོད་པའི་གནས་སྟངས་སྡུག་པོ་དེ་དག་དངོས་སུ་མཐོང་ཐོས་བྱུང་བར་མ་བཟད་ནས་གཞན་དུ་ཆབ་གསང་ལ་ཕེབས་པས་སྐབས་ཤིག་བཙོན་སྲུང་བ་ཞིག་གིས་མཐོང་སྟེ། གསང་སྤྱོད་ནང་ཆབ་གསང་མི་འགྲོ་བ་དེ་ཆེད་མངགས་ཀྱིས་ཀྱག་ཀྱག་བྱེད་པ་རེད་ཅེས་ཁ་རྡུང་དང་ཉེས་རྡུང་ཚད་མེད་བཏང༌། ལྔ་མཆོད་དགོན་པའི་ནང་གི་རྟེན་གཙོ་གསེར་དངུལ་ལས་གྲུབ་པ་རྣམས་ནི་དབོར་ནས་མི་འདུག་ལ། སྨན་འདམ་ཀྱི་སྐུ་བརྙན་རྣམས་ནི་དབུ་བཀོག་པ་དང༌། ཕྱག་ཞབས་བཅག་པ། ཤོངས་བྲེགས་པ། ཁ་སྦུབས་སློག་པ། གན་རྐྱལ་དུ་བསྒྱེལ་བ་སོགས་ཅི་རིགས་ངེས་མེད་ཀྱིས་གཏོར་གཤིགས་བཏང་ནས་སྐུ་འདྲ་སྐྱོན་མེད་གཅིག་ཀྱང་ལུས་མེད་པ་དེ་སྔོན་མཐོང་མ་མྱོང་ཞིང་དེ་དུས་མཐོང་བ་ཐེངས་དང་པོ་ཡིན་སྟབས། ཞེད་སྣང་ལྟ་བུས་མཚན་མོ་འགའ་ཞིག་གཉིད་ཀྱང་མི་ཁུག་པར་གྱུར། ད་ལྟར་ཡང་ཡིད་སྐྱོ་བའི་བྱུང་རིམ་དེ་ཚོ་ཕྱི་དྲན་རེ་གནང་དུས་རང་དབང་མེད་པར་མིག་ཆུ་འཁྲུག་པ་ཡོང་གི་འདུག་ཅེས་ཀྱང་གསུངས། ཚོགས་འདུའི་ནང་བཙན་རྒྱལ་ཨ་མི་རི་ཁ་ནི་ཤོག་བུའི་སྟག་རེད། ཕར་བལྟས་ན་རྫིག་པོ་འདྲ་ཡོད་ཀྱང་དོན་དངོས་ལ་ཤོག་བུ་རེད། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱིས་འཛམ་གླིང་ཡོངས་རྫོགས་སྤྱི་ཚོགས་རིང་ལུགས་ཀྱི་ལམ་ཆེར་འཁྲིད་རྒྱུ་དང༌། འཛམ་གླིང་མཐུན་སྒྲིལ་ཆེན་པོའི་ལམ་ཕྱོགས་ལ་བཙན་རྒྱལ་རིང་ལུགས་ཀྱིས་འགོག་སྐྱོན་བཟོ་མི་ཐུབ་ཚུལ། དམག་ཆེན་གཉིས་པའི་སྐབས་ཀྲུང་གོས་རི་པིན་མཐའ་བསྐྲོད་གཏོང་ལུགས་སོགས། ཉེ་རབས་ཀྱི་ལོ་རྒྱུས་དང་ད་ལྟའི་གནས་སྟངས། མ་འོངས་པའི་འཆར་གཞི་བཅས་ཀྱི་སློབ་གསོ་ནན་པོ་ཡང་ཡང་བྱེད། བཙོན་པ་ཁ་ཤས་རང་སྲོག་གཏོང་པ་དང་ཁ་ཤས་ལྐོག་བསད་བཏང་བ། ལ་ལ་ལྟོགས་ཤི་ཐེབས་པ། འགའ་ཞིག་ནད་རིམས་ཀྱིས་གྲོངས་པ་སོགས་ཉིན་རེར་མ་མཐའ་ཡང་གཉིས་གསུམ་རེ་ཡོང་གི་ཡོད། དུས་ཡུན་འདི་དག་གི་རིང་བོད་ས་སྟོད་སྨད་ཡོངས་རྫོགས་མུ་གེ་དང་བསད་གཏུབ་བརྡུང་འཚོགས་ཀྱིས་མནར་བའི་སྐབས་ཡིན་པ་སྨོས་མེད་ཐོག དཀར་མཛེས་ཁུལ་གྱི་སྐྱ་སེར་ཡུལ་དགོན་གཉིས་ཀྱི་སྐོར་ཞོར་འཕྲོས་ཙམ་བརྗོད་ན། སྐབས་དེར་ཧོར་སེར་ད་ར་ཁག་ལྔའི་གྲྭ་བཙུན་དང་ཨ་ནེ་ཡོངས་རྫོགས་དཀར་མཛེས་དགོན་པའི་མཚན་ཉིད་གྲྭ་ཚང་གི་འདུ་ཁང་ནང་སློབ་གསོའི་ཚོགས་འདུ་བསྐངས་ཏེ། བོད་ཀྱི་མི་འབོར་ཉུང་བ་དང་ཐོན་བསྐྱོད་རྗེས་ལུས་ཀྱི་ངོས་འཛིན་དང་དེའི་རྒྱུ་མཚན། དེ་སྔོན་ཁྱོད་ཚོ་རང་དབང་གིས་གཉེན་སྒྲིག་བྱེད་རྒྱུའི་ཐོབ་ཐང་མེད་ཅིང་ད་རེས་ཁྱོད་ཚོ་ལ་རང་དབང་གི་ཐོབ་ཐང་ལོངས་སུ་སྤྱོད་རྒྱུའི་གོ་སྐབས་ཐོབ་པ་རེད་ཅེསསོགས་ཡང་ཡང་བཤད། མཚན་མོ་རྟག་པར་འདུ་ཁང་དུ་སྦྲང་སེ་རྒྱབ་བཅུག་ཏེ་གྲྭ་པ་དང་ཨ་ནེ་སུ་ཞིག་སྐྱ་སར་བབ་ནའང་ཁ་ཐུག་དགོན་པའི་ཅ་ལག་གོང་ལེན་བྱས་པའི་ནང་ནས་མི་ཚང་གཟུང་བའི་ཆ་རྐྱེན་འདང་ཙམ་རེ་སྤྲོད་ནས་ཚོགས་འདུའི་ནང་བསྟོད་ར་བཏང་བ་སོགས་བྱས་པས་རིམ་བཞིན་རང་ཚུགས་དེ་ཙམ་བརྟན་པོ་མེད་པའི་གྲྭ་བ་དང་ཨ་ནེ་མང་པོ་ཞིག་སྐྱ་སར་བབས། སློབ་གསོ་མི་འཕྲོད་པའི་རིགས་ལ་ཀླད་པ་ལྗང་ཁུ་དང་རྗེས་ལུས་སོགས་ཀྱི་མིང་ངན་འདྲ་མི་བཏགས་ནས་མཉམ་ལས་སོ་སོའི་ངལ་རྩོལ་རྒྱུད་བཀོད་ནང་ཞྭ་གྱོན་དང་མི་ནག་གི་གྲལ་ལ་བཞག་སྟེ་སྡུག་གྱོང་ཚད་མེད་བཏང༌། ཏྲེ་ཧོར་ཁུལ་ཀྱི་དཔོན་ཁག་དང་བླ་སྤྲུལ་དགེ་བཤེས་རིགས་མི་སྣ་ཆེ་གྲས་རྣམས་དཀར་མཛེས་ཁང་གསར་ཕོ་བྲང་དུ་བསྡུ་བསྐང་ཀྱིས་སྔོན་ཀྱི་བྱས་ཉེས་ངོས་ལོན་དང་ཅ་དངོས་སྐུངས་སྦས་བྱས་རིགས་ཕྱིར་སྤྲོད་དགོས་ལུགས་སོགས་བཤད་ནས་མི་སྤྱོད་ལས་འདས་པའི་རྡུང་འཚོགས་ཚད་མེད་ཐོག ཟ་ཆས་མེད་པར་ཉིན་མང་བཞག་པས་གྲྭ་སའི་དགེ་བཤེས་རྣམས་སྔོན་ཀྱི་དཀའ་ཐུབ་སྤྱད་པའི་གོམས་པ་ལ་བརྟེན་ནས་བཟོད་སྲན་ཐུབ་པ་དང༌། སྤྲུལ་པའི་གང་ཟག་དང་དཔོན་ཁག་ཚོ་བཀྲེས་གདུང་གིས་མ་བཟོད་ནས་གོམ་ལོན་ངོས་སུ་རྩམ་པ་ཅུང་ཟད་རེ་འགོས་ཡོད་པ་ཚུན་ཆད་ལྕེ་བལྡགས་བྱེད་དགོས་བྱུང་བ་སོགས། དམྱལ་བ་དང་ཡི་དྭགས་ཀྱི་གྲོང་ཁྱེར་གཉིས་ཀ་དུས་གཅིག་ཏུ་མི་ཡུལ་ལ་འཕོས་པ་ལྟ་བུའི་སྡུག་བསྔལ་མྱོང་དགོས་བྱུང་འདུག ཕོ་བྲང་དེའི་ནང་གནམ་བཀལ་ས་ཕབ་ཀྱིས་རྡུང་བརྡེབས་ཚ་ནན་ཆེས་དྲགས་པོས་ལ་ལ་རྐང་ལག་བཅག་པ་དང་ཁ་ཅིག་རྩིབས་མ་བཅག་པ། འགའ་ཞིག་གློ་བ་དང་རྙིང༌། ཁལ་མ་སོགས་བསྟོར་བ་དང་ཀླད་པ་བཀྲུག་པ། ཁ་ཅིག་ནི་ཉེས་རྡུང་དང་བཀྲེས་སྐོམ་ཀྱིས་མ་བཟོད་ནས་རང་ཤི་རྒྱབ་པ། འགའ་ཞིག་གིས་སྐུ་མཁྱེན་ཐུགས་མཁྱེན། ཆུ་ཕོ་བ་གང་སྤྲོད་རོགས། དེ་མཐུང་ནས་ཤི་ནའང་འགྱོད་པ་མེད་ཅེས་ལབ་བཞིན་ཤི་བ། འགའ་ཞིག་ནི་ཁང་སར་ཕོ་བྲང་གི་ཐོག་ཁ་ནས་མཆོང་སྟེ་ཤི་བ་སོགས་ཡིད་སྐྱོ་བའི་གནས་ཚུལ་བཤད་ན་ཉན་མི་ཕོད་པའི་ཚད་ཀྱིས་ལོ་རྒྱུས་ཤིན་ཏུའང་མང༌། ཡ་ང་བའི་གནས་སྟངས་དེའི་འོག་ནས་འདས་གྲོངས་སོང་བའི་མི་དྲག་བླ་དྲག་མང་པོ་ཞིག་གཤིན་འདྲེར་སྐྱེས་ཏེ། དུས་ཕྱིས་སུའང་མཚན་མོ་རྟག་པར་ཁང་སར་ཕོ་བྲང་ནང་ང་ལ་ཆུ་ཞིག་སྤྲོད་རོགས། སྐུ་ཚེ་རིང་ཞེས་དང༌། ཨ་ར་ཨ་ཚ་ང་མར་ཕབ་རོགས། ད་རྡུང་མཚམས་བཞག་རོགས། ངས་ཅ་ལག་སྐུངས་སྦས་བྱས་པ་གང་ཡང་མེད་ཅེས་སོགས་ཀྱི་ངུ་སྒྲ་དང་འབོད་སྒྲ། ཆག་སྒྲ་དང་སྒག་སྒྲ་གྲགས་པའི་ལོ་རྒྱུས་ཤིན་ཏུ་མང་བའང་འཕྲོས་གླེང་ཙམ་མོ།། ད་ནི་དཀྱུས་ལ་འཇུག་པར་བྱ་སྟེ། དེ་ལྟར་བཙོན་ཁང་དུ་བསྡད་རིང་ན་བཟའ་དང་གནམ་གཤིས། གཟུགས་ཁམས་དང་གསོལ་ཆས། སློབ་གསོ་དང་ལྟ་གྲུབ་བཅས་ཕན་ཚུན་གུང་འགྲིག་པ་ཞིག་མ་བྱུང་ཐོག་འབམ་གྱི་སྙུན་གཞི་དྲག་པོ་ཞིག་གིས་ཀྱང་མནར་བས་ནད་དགོངས་ཐོབ། དེ་ནས་བཟུང་ནད་པའི་ཟོལ་གྱིས་སྐུ་མཚམས་ལ་བཞུགས་པར་མཛད་དེ་དགའ་ལྷ་དང་འབྲེལ་བའི་དམིགས་བརྩེ་མ་འབུམ་ཕྲག རྗེ་བཙུན་རྡོ་རྗེ་རྣམ་འབྱོར་མའི་བདག་བསྐྱེད་དང་འགྲེལ་བའི་རྩ་སྔགས་ཨོཾ་གསུམ་མ་འབུམ་ཕྲག་ཉི་ཤུ་བཅས་བསགས། དུས་ཡུན་དེ་དག་གི་རིང་ལ་བྱང་ཆུབ་ལམ་གྱི་རིམ་པའི་རྣམ་གཞག་མགོ་བཤེས་གཉེན་བསྟེན་ཚུལ་ནས་མཇུག་མི་སློབ་པའི་ཟུང་འཇུག་གི་བར་དམིགས་རྣམ་སྦྱངས་ཤིང་ལྷག་པར་ལས་འབྲས་དང་སྐྱབས་འགྲོ ཐེག་པ་ཆེན་པོའི་བྱང་ཆུབ་ཀྱི་སེམས་བཅས་ལ་ཐུགས་དམ་ཟབ་མོའི་ལུགས་ཀྱིས་ངེས་ཤེས་འདྲོངས་པ་གནང༌། སྤྱོད་འཇུག་གི་དེ་བས་རྒྱལ་བ་འགྲོ་བའི་མགོན། །ཞེས་པ་ནས་འཇིག་པ་གྱུར་དུ་བསྐྱབ་ཏུ་གསོལ། །ཞེས་པའི་བར་ཀྱི་ཚིག་དོན་ཡང་ཡང་བསྐྱར། ཡང་སྒོས་བླ་མ་མཆོད་པའི་ནང་གི དེས་ན་རྗེ་བཙུན་བླ་མ་ཐུགས་རྗེ་ཅན། ། མར་གྱུར་འགྲོ་བའི་སྡིག་སྒྲིབ་སྡུག་བསྔལ་ཀུན། ། མ་ལུས་ད་ལྟར་བདག་ལ་སྨིན་པ་དང༌། ། བདག་གི་བདེ་དགེ་གཞན་ལ་བཏང་བ་ཡིན། ། འགྲོ་ཀུན་དོན་དང་ལྡན་པར་བྱིན་གྱིས་རློབས། ། ཞེས་པའི་ཚིག་དོན་ཐོག་ནས་བཏང་ལེན་ཡང་ཡང་བསྒོམས་པས་བཏང་ལེན་དང་བདག་གཞན་ཉམས་བརྗེའི་ཉམས་དང་རྟོགས་པ་ཡར་ངོའི་ཟླ་བ་ལྟར་འཕེལ་ཏེ། ཞལ་ནས་མི་ཚེ་ནང་ཉམས་ལེན་ཡག་ཤོས་དེ་བཙོན་ཁང་ནང་བྱུང་གསུངས། དེ་ལྟར་ལོ་ངོ་གཅིག་ཙམ་རིང་ལ་དར་མདོ་ལྔ་མཆོད་དགོན་པའི་ནང་བཙོན་པ་བྱས་ནས་བསྡད་ཅིང་སྙུང་གཞི་བྱུང་བའི་རྗེས་ནས་ནང་ལ་བཞུགས་རྐྱང་བྱས་སྟབས་ཞབས་གཉིས་ཀ་གྲུམ་བུའི་རྣམ་པ་ལྟ་བུས་འབྱར་ནས་ཕེབས་མི་ཐུབ་པར་གྱུར། མ་ཉེས་མི་ཉེས་ཉེས་པ་མེད་པ་ཡི།། མ་སྨད་མི་སྨད་སྨད་པ་མེད་པའི་མཆོག། མཆོག་གི་མཆོག་གྱུར་མི་མཆོག་དམ་པ་ཁྱོད།། ཀྱེ་མ་ཀྱེ་ཧུད་བཙོན་དུ་ཇི་ལྟར་འཁྲིད།། ཡིད་དགའ་ཆོས་འཛིན་མི་ཡུལ་འཕོས་འདྲ་བའི།། དར་མདོ་ལྔ་མཆོད་དགོན་པའི་འདུ་ཁང་དེ།། ཀྱེ་མ་ད་ནི་བསད་གཏུབས་རྡུང་རྡེག་གིས།། དམྱལ་ཁམས་བཅོ་བརྒྱད་མི་ཡུལ་འཕོས་འདྲ་གྱུར།། རྩ་ཆེ་ཞལ་ཐང་གསང་སྤྱོད་ཡོལ་བ་བྱས།། བཀའ་བསྟན་གླེགས་བམ་འཕོང་ཕྱིས་ཤོག་གུར་བཞག། གསེར་དངུལ་ཟངས་སྐུ་ཕལ་ཆེར་རྒྱ་ཡུལ་དབོར།། མ་ཎི་འཁོར་ལོ་རྐུབ་ཀྱགས་ཚབ་ཏུ་བྱས།། མདོ་དབུས་ཁམས་ཀྱིས་བསྡུས་པའི་ཡུལ་ལྗོངས་ནས།། མཐོན་པོའི་དཔོན་དང་བླ་མ་སྤྲུལ་པའི་སྐུ།། ཉམ་ཆུང་དམངས་དང་གྲྭ་རྐྱང་དཀྱུས་མ་ཡན།། ཉེས་མེད་བཙོན་པ་སྟོང་ཕྲག་དུ་མ་རུག། ཁ་ཤས་ཚ་འདྲི་བཏང་ནས་སྨྱོན་པར་གྱུར།། ལ་ལ་རྡུང་བརྡེག་དྲག་པོས་རྐང་ལག་བཅག། གཞན་དག་ལྐོག་བསད་བཏང་ནས་ས་འོག་སྦས།། ཁ་ཅིག་གནམ་ཐག་རྒྱབ་ནས་རང་སྲོག་བཅད།། ཤི་བསད་ཁྲག་གི་འཁོར་ལོ་བསྐོར་བ་ཡིས།། དམྱལ་ཁམས་བཅོ་བརྒྱད་ས་སྟེང་འཕོས་པ་བཞིན།། བཟའ་བཏུང་མེད་ནས་ལྟོགས་ཤི་ཐེབས་པ་ཡིས།། པྲེ་ཏ་པི་རའི་ཞིང་ཁམས་འགྲིམས་པ་བཞིན།། ལྷ་དང་བླ་མ་ཆོས་དང་དགེ་འདུན་ལ།། གཞི་མེད་སྐུར་འདེབས་བྱས་པའི་སྒྲོག་སྦྱངས་དང༌།། སྡེ་བ་གཞུང་དང་དགོན་སྡེ་བླ་དཔོན་ལ།། མ་ཉེས་ཁ་གཡོག་བྱས་པའི་གཏམ་བརྗོད་སྤེལ།། འཁྱགས་ལྟོགས་རྡུང་བརྡེག་གསུམ་གྱིས་གནར་བ་ཡི།། ཉམ་ཐག་བཙོན་ཁང་ནང་གི་ནད་པ་རྣམས།། ཤི་གསོན་དབྱེ་ཐག་ཆད་ལོང་མ་བྱུང་གོང༌།། རོ་དོང་ནང་དུ་འཕངས་ནས་གསོན་སྦས་བཏང༌།། མཐོང་ན་མིག་ཆུ་ཁྲག་ཏུ་འགྱུར་བ་དང༌།། བསམ་ན་སྙིང་རྩ་རླུང་གིས་བཀྱགས་བྱེད་པའི།། མི་བཟོད་སྡུག་བསྔལ་མཚོ་རླབས་ལྟར་འཁྲུགས་པའི།། སྙིགས་ལྔའི་རང་མཚང་བརྡོལ་བའི་ཁོར་ཡུག་དེར།། སྡུག་བསྔལ་དང་དུ་བླངས་པའི་བཟོད་པ་དང༌།། བདག་གཞན་མཉམ་བརྗེ་སྒོམ་པའི་སེམས་བསྐྱེད་གཉིས།། ཟུང་འབྲེལ་སྙིང་སྟོབས་ཡར་ངོའི་ཟླ་བཞིན་འཕེལ།། བསླུ་མེད་སྐྱབས་སུ་བསྟེན་པའི་རྒྱུ་ཚོགས་བརྟན།། རྣམ་དག་ངེས་པར་འབྱུང་བའི་ཁོ་ལག་ཡངས།། རྐྱེན་ངན་ལམ་དུ་ཁྱེར་བའི་མན་ངག་ཟབ།། དམ་པའི་རང་མདངས་ཉི་མའི་འོད་བཞིན་གསལ།། རྩེ་གཅིག་རྣལ་འབྱོར་སྒོམ་པའི་ཏིང་འཛིན་བརྟན།། བྱང་ཆུབ་ལམ་གྱི་རིམ་པའི་ཉམས་ལེན་བཟང༌།། ན་རོ་མཁའ་སྤྱོད་དབང་མོའི་བསྙེན་པ་ཟབ།། མུན་པའི་གླིང་དུ་བསྟན་པའི་རྒྱལ་མཚན་འཛུགས།། གང་ཁྱོད་དམར་པོའི་བཙོན་དུ་བཞུགས་ན་ཡང༌།། ཕལ་པའི་སྐྱེ་བོ་དལ་བས་མི་མཚོན་པར།། གསུང་རབ་ཀུན་གྱི་མན་ངག་འུབ་གཅིག་གིས།། ཉམས་འོག་བསྡུས་པའི་ཚུལ་འདིར་སུ་ཡིས་འགྲན།། ཞེས་པ་ནི་དར་མདོ་ལྔ་མཆོད་དགོན་པའི་བཙོན་དུ་བཞུགས་རིང་གི་རྣམ་པར་ཐར་པ་ལས་བརྩམ་པའི་ཡ་ང་བའི་བྱུང་བ་རྣམས་མངོན་བརྗོད་དང་སྙན་ངག་གིས་མ་བཅིངས་པར་གོ་བདེ་བའི་ལུགས་སུ་བྱས་པའི་བར་སྐབས་ཀྱི་ངལ་བསོ་བའི་ཚིགས་སུ་བཅད་པའོ།། །།